بلد متحوّطه او بلد محبوسه بتتقال على الدوَل اللى مابيبقاش عندها اى ساحل على اى محيط او بحر. مثال على كده, زى النمسا. البحر بردو بيبقى متحوّط لو ماهواش بيطُل على محيط. مثال على كده, بحر قزوين.

وعن "" حركة التضامن العالمى لمجتمع مدنى "" وضحت إن المشروع ما بيتبعش أى جهة رسميه او الامم المتحده لكن مجرد دعوه من مجموعه من المثقفين و المفكرين و الشبان على مستوى العالم ، و انهم اعلنوا عن قيام الحركه دى فى مظاهره كانت اتعملت السنه اللى فاتت فى اتلانتا فى امريكا ضد العنف الدينى و احتجاج على اللى بيحصل فى بلاد من التيارات الاصوليه اللى بتقهر الستات و بتحاكم المفكرين و الكتاب زى ما كانوا عايزين يضربوا بالكرابيج لبنى الحسين اللى قبضو عليها و حاكموها لإنها لبست بنطلون.

اتولد و قضى صباه فى حى الازاريطه فى اسكندريه فى مصر بس ابوه و امه (جورج و اولجا) كانو اصلهم يوناني لكن سابو مصر سنة 1961 و رجعو اليونان و كان ساعتها عمره 15 سنه. ديميس قضى السنين الاولانيه فى حياته فى مدينه مليانه جنسيات و اديان و ثقافات مختلفه عايشين مع بعض فى هارمونيه و توليرانسيه كانت من اهم الحاجات اللى بتميز مصر كلها و خصوصا الاسكندريه.المزيكا المصريه و الشرقيه عموما كنت اول حاجه تسمعها ودنه و اثرت على مستقبله الموسيقي بشكل كبير.و هوه عند 10 سنين وقع فى حب الة الترومبيت و ابتدا يعزف موسيقا الجاز و كمان كان بيغنى لمدة 5 سنين (سولويست) فى الكورال بتاع الكنيسه البيزنطيه اليونانيه اللى كانت موجوده فى اسكندريه. فى سنة 1975 زار ديميس روسوس مصر لأول مره بعد ماسابها ، و شارك فى حفله استعراضيه فى نادى الجزيره فى القاهره ، و زار مصر تانى فى اواخر التسعينات و غنى فى حفله عملتها دار الاوبرا و فى سنة 1999 شارك فى افتتاح المهرجان الدولى الخامس للاغنيه اللى اتعمل فى مركز القاهره الدولى للمؤتمرات.

فى سنة 1277 بيبرس اخد الجيش المصرى و طلع على سلطنة الروم و اشتبك بالمغول و السلاجقه و غلبهم فى معركة الأبلستين و دخل قيساريه و قعد على عرش سلطنة الروم. دى كانت ضربه جامده للمغول خلتهم يفقدو توازنهم فبعت اباقاخان جواب لبيبرس يهدده فيه و يخطرف : "" فإذا كنتم تريدون لقاءنا و قتالنا فادخلوا الميدان و ثبتوا الأقدام. تعال لكى ترى سنانى ، وتنظر الى التواء عنانى "". و دى كانت تقريباً نهاية سلطنة الروم، فبعد كده دخلت السلطنه فى صراعات و اتفككت و انحلت و ظهرت فى اسيا الصغرى دويلات تركية صغيره زى دولة بنى قرمان ، و دولة زى القدريه، و دولة بنى عثمان و غيرها.

اترهبن سنة 1954 و اترسم قسيس و بعدين قمص سنة 1965 و بعدين بقى اسقف سنة 1962. كان اسقف للتعليم و التربيه الكنسيه قبل ماينتخب لكرسى البابويه بالقرعه الهيكليه سنة 1971. البابا شنوده التالت ليه مؤلفات لاهوتيه عميقه.

صلاة العيد هى صلاة بيصليها المسلمين فى عيد الفطر و عيد الاضحى فقط . و فى هذه الصلاة تكون عكس صلاة الجمعه, الخطبه بتبقى بعد الصلاة مش قبلها, المصلين بيكبروا تكبيرات العيد من الفجر لحد ما الصلاة تخلص و بعد كل اذان فى ايام العيد . فى مصر الاطفال بيروحوا باللبس الجديد اللى اشتروه مخصوص للعيد و بيتوزع عليهم عيديات و هدايا , فى صلاة العيد فى عيد الصغير ساعات بيتوزع كحك العيد او حلويات . الصلاة دى بيستحسن تتصلا فى الساحات المفتوحه بدل من الجوامع.

البتريه تاريخيا كانت طائفه من طوائف الزيديه، والطائفه دى انقرضت، بس دلوقتى بعض المتشددين من الشيعه الاثنا عشريه بيستعملو كلمة البتريه او البتريين فى وصف شيوخ تانيين من الشيعه الاثنا عشريه اللى بيكونو مش متشددين وبتكون افكارهم قريبه من الطائفه السنيه، وبيدعو للوحدة العقائديه معاهم، وبيترحمو على ابو بكر وعمر، ومن البتريه الاثنا عشريه المعاصرين محمد حسين فضل الله واحمد الوائلى وعلى الامين.